**Vprašanje za pisni odgovor E-000719/2022 za Komisijo**

Člen 138 Poslovnika

**Milan Brglez** (S&D), **Franc Bogovič** (PPE), **Tanja Fajon** (S&D), **Klemen Grošelj** (Renew), **Irena**

**Joveva** (Renew), **Ljudmila Novak** (PPE), **Romana Tomc** (PPE), **Milan Zver** (PPE)

**Zadeva: Zaščita verske svobode in kulturne tradicije na območju, kjer živi avtohtona slovenska**

**narodna skupnost v Republiki Italiji**

Zagotavljanje verske svobode in pravica do ohranjanja kulturne tradicije predstavljata jedro varstva

pravic manjšin kot temeljne vrednote Evropske unije. V začetku letošnjega leta so bile omenjene

pravice in svoboščine v Republiki Italiji omejene z zasegom oziroma zapečatenjem cerkvenih zvonov

v župnijski cerkvi sv. Urha v Dolini pri Trstu, tj. na območju kjer živi avtohtona slovenska narodna

skupnost, ki je zaščitena z meddržavnimi pogodbami med Slovenijo (prej Jugoslavijo) in Italijo ter tudi

z italijanskim notranjim pravom – Zaščitnim zakonom iz leta 2001. Italijanske oblasti so zvonove

zasegle na podlagi ovadbe šestih novo priseljenih vaščanov, da zvonovi v dolinski cerkvi, ki opravlja

obrede ter običaje v skladu z večstoletno slovensko in krščansko tradicijo, motijo njihov počitek in

delo.

Italijanska državna oblast z zasegom zvonov ni zgolj prekinila dolgoletne tradicije ter posegla v kulturo

in običaje tega kraja, temveč je z nesorazmernim ukrepom ogrozila težko vzpostavljeno sožitje med

ljudmi in narodi na tem področju.

V zvezi s tem Komisijo sprašujemo, ali je seznanjena s primerom zasega zvonov v cerkvi sv. Urha v

Dolini pri Trstu, ter na kak način si bo prizadevala za odpravo nesorazmernega posega v versko

svobodo in kulturno tradicijo na območju, kjer živi avtohtona slovenska narodna skupnost v Republiki

Italiji.